Sollihøgda

Sollihøgda, historisk også kalt Solihøjden, er ei grend (mellom 2012 og 2015 også regnet som el lite tettsted) som ligger på begge sider av kommunegrensen mellom Bærum i Akershus og Hole i Buskerud. Toppunktet på veien over Sollihøgda mot Hole kalles dessuten Ringeriksporten og refererer til landskapsområdet Ringerike, som strekker seg nord- og østover fra Tyrifjorden.

Ny europavei 16 vil gå i tunnel under Sollihøgda, når den åpner utpå høstparten i 2025. Den nye veien er en bompengefinansiert firefelts motorvei.

Sollihøgda har vært et populært utgangspunkt for skiturer på Krokskogen og i Vestmarka. Gamle E16 passerer også over sitt høyeste punkt mellom Sandvika og Hønefoss her, cirka 340 moh. Det er gang-, sykkel- og skibru over den gamle tofelts europaveien ved det gamle turistsenteret. Fra Sollihøgda er det utsikt mot Tyrifjorden, som er Norges femte største innsjø. Den er hele 330 meter dyp på sitt dypeste utenfor Skarettunnelen. Fra noen steder er det også utsyn til Oslofjorden, som ligger 13 km sørøst for Sollihøgda.

 Historisk tidslinje 
miniatyr|venstre|Sollihøgda Hotell (cirka 1935–1940)
Den første kjøreveien over Sollihøgda ble anlagt i 1858. Den overtok som stamvei mellom Ringerike og Oslo, etter at den bergenske kongeveien over Krokskogen hadde vært hovedferdselsåre siden veien sto ferdig i 1805.

Tursenteret på Sollihøgda ble reist der i 1892 og fungerte som skysstasjon, gjestgiveri og overnattingssted for reisende, jegere og turgåere. Byggherre var tidligere sakførerfullmektig og landhandler Fredrik Vilhelm Selmer (1830–1901) fra Haugsbygd på Ringerike. I 1917 ble stedet kjøpt opp av Thomas Fearnley. Det ble omgjort til AS Sollihøgda Hotell i 1929. Clara Jacobsen eide og drev hotellet i cirka 40 år, men solgte det til en kar fra Oslo i 1967. Han leide bort driften til ekteparet Astrid og Olav Aaboen fra Asker, og det var de som gjorde om navnet til Sollihøgda Tursenter. Siden har Olav Thon kjøpt opp eiendommen og leid bort driften. Svikt i besøkstallene førte til at tursenteret måtte stenge dørene i 2009, men det ble forsøkt gjenåpnet i 2019. Det førte imidlertid til konkurs etter fem måneders drift. Enda en gjenåpning ble forsøkt i 2020, men det førte til konkurs i august 2022. Siden har senteret vært stengt, selv om eiendomsselskapet til Thon ønsker å leie bort driften på helårsbasis.

Tursenteret var et viktig stoppested mellom Oslo og Ringerike. Etter hvert som friluftsliv ble mer populært, særlig på 1900-tallet, ble hotellet et slags uformelt tursenter, med servering, overnatting og informasjon om turmuligheter på Krokskogen og i Vestmarka. Driften av hotellet ble lagt ned i 1990-åra, men kafédriften ble opprettholdt i noen år til. I dag er det verken i drift som hotell, tursenter eller kafé lenger.

Sollihøgda skole ble etablert og tatt i bruk i 1908, etter at grenda hadde blitt egen skolekrets i 1907. Den første skolen hadde bare ett klasserom og lå i nærheten av kapellet. Den er siden blitt omgjort til privatbolig. I 1956 ervervet Hole kommune tomt til en ny skole, som ble reist og tatt i bruk fra 1957. Den hadde to klasserom og lå på motsatt siden av dagens E16. Skolen ble imidlertid nedlagt i 1991 og elevene overført til Vik skole. I dag er skolebygget fra 1957 synonymt med Sollihøgda barnehage og Sollihøgda grendehus.

I 1911 ble det reist et nytt kirkebygg på vollen til Solliseter. Sollihøgda kapell er ei langkirke av treverk med 70 sitteplasser. Skjøte på eiendommen ble donert Bærum og Hole kommuner av Thomas Fearnley i 1915. Kirkegården har en liten urnelund, men ikke ordinære leggplasser.

Sollihøgda Landhandleri ble etablert ved det gamle handelsstedet Solbakken i 1946. Det var en avdeling av Vestre Bærum Samvirkelag. I 1952 ble avdelingen solgt til medlemmene, som drev den videre som en lokal kolonialforretning, til den ble lagt ned i 1963.

Asker og Bærum vannverk var opprinnelig aleneeier av vann- og avløpsnettet på Sollihøgda, som forsynte befolkningen på bærumsiden med grunnvann. Hole kommune har imidlertid kjøpt seg inn, så vann- og avløpsnettet skal heretter skal betjene både bæringer og holeværinger. Samarbeidet mellom kommunene om vann og avløp ble formalisert i 2022. Det inkluderer blant annet bygging av nytt høydebasseng, pumpestasjoner og ledningsnett som dekker både Hole og Bærum.

 Se også 
 Sollihøgdatunnelen på nye E16 Bjørum–Skaret
 Toresplassen

 Referanser
Fredrik Wilhelm Selmer. Historisk befolkningsregister. Besøkt 2025-09-02

Morten Gisle Johnsen (2023-10-04). Nå vil Thon gi dette tomme tursenteret nytt liv. Budstikka.

Stedsnummer 671044: «Sollihøgda» eller «Solihøjden». Sentralt stadnamnregister (SSR). Kartverket.

Thorsnæs, Geir; Lauritzen, Per Roger: Sollihøgda i Store norske leksikon på snl.no. Hentet 2. september 2025 fra https://snl.no/Sollih%C3%B8gda

 Eksterne lenker 


Kategori:Krokskogen
Kategori:Bosetninger i Hole
Kategori:Tidligere tettsteder i Buskerud
Vestmarka
Kategori:Bosetninger i Bærum
Kategori:Tidligere tettsteder i Akershus